Тамъяндарҙың икенсе ауылы — Йомағужа ауылы 1798 һәм 1811 йылдар араһында барлыҡҡа килә. XVIII быуат аҙағында буласаҡ Йомағужа Аҡҡужин ауылына нигеҙ һалыусы, ул йорт старшинаһы булып хеҙмәт иткән һәм Ағиҙел йылғаһы буйындағы Тамъян улусының Муса ауылында йәшәгән. VII ревизияла 91 ир-егет һәм 94 ҡатын-ҡыҙ йәшәгән 24 ихаталы яңы Йомағужа ауылы күрһәтелгән. Халыҡ исемлегендә беренсе булып 50 йәшлек Йомағужа Аҡҡужин тора. Бында уның улдары Мөхәммәтшәрифтың (балалары Мөхәммәтсәфа, Мөхәмәтсабит, Мөхәмәтмәрүән) һәм Хисаметдиндың исемдәре бар. Ауылда бер туған Илкәнәй (1743 йылғы), Бурас (1754 йылғы), Илебай (1766 йылғы), Юлдаш (1784 йылғы), Юлан (1796 йылғы) Теләүембәтовтар, Ғөбәйҙулла, Рәхмәтулла, Әбдрәхим Йәнсуриндар, Буранбай, Сыуаҡбай (уның балалары Яҡуп, Садиҡ, Ғәли, Ҡолой), Хәлит (уның улдары Әмир, Ғүмәр, Усман, Әбүбәкер), Сәғит (уның балалары Әхмәт, Әхтәм, Мәхмүт), Күлгилде Ҡунаҡҡужиндар йәшәгән. 1830 йылда Күлгилде Иҫкеҫәк ауылына күсерелә.